Document ID: 32006D0860

DEĊIŻJONI TAL-KUMMISSJONI
tas-7 ta’ Novembru 2006
li tikkonċerna speċifikazzjoni teknika għall-interoperabbiltà relatata mas-subsistema ta’ kontroll u l-kmand u sinjalazzjoni tas-sistema ferrovjarja trans-Ewropea ta’ veloċità għolja u li temenda l-Anness A tad-Deċiżjoni 2006/679/KE li tikkonċerna l-ispeċifikazzjoni teknika għall-interoperabbiltà relatata mas-subsistema ta’ kontroll u l-kmand u sinjalazzjoni tas-sistema ferrovjarja trans-Ewropea konvenzjonali
(notifikata bid-dokument numru C(2006) 5211)
(Test b’rilevanza taż-ŻEE)
(2006/860/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/48/KE tat-23 ta’ Lulju 1996 dwar l-interoperabbiltà tas-sistema ferrovjarja trans-Ewropea (1), u b’mod partikolari l-Artikolu 6(1) tagħha,
Wara li kkunsidrat id-Direttiva 2001/16/KE tal-Parlament Ewropew u tal-Kunsill tad-19 ta’ Marzu 2001 dwar l-interoperabbiltà tas-sistema ferrovjarja konvenzjonali (2), u b’mod partikolari l-Artikolu 6(1) tagħha,
Billi:
(1)
Skont l-Artikolu 2(c) u l-Anness II tad-Direttiva 96/48/KE, is-sistema ferrovjarja trans-Ewropea ta’ veloċità għolja hija suddiviża f’subsistemi strutturali jew funzjonali, inkluż subsistema ta’ Kontroll u Kmand u ta’ sinjalazzjoni.
(2)
Id-Deċiżjoni tal-Kummissjoni 2002/731/KE (3) stabbilixxiet l-ewwel speċifikazzjoni teknika għall-interoperabbiltà (technical specification for interoperability, TSI) relatata mas-subsistema ta’ kmand-kontroll u sinjalazzjoni tas-sistema ferrovjarja trans-Ewropea ta’ Veloċità Għolja;
(3)
Id-Deċiżjoni tal-Kummissjoni 2004/447/KE aġġornat it-TSI annessa fl-anness tad-Deċiżjoni tal-Kummissjoni 2002/731/KE;
(4)
Huwa meħtieġ li dik l-ewwel TSI tkun riveduta fid-dawl tal-progress u l-esperjenza teknika miksuba mill-implimentazzjoni tagħha.
(5)
Skont l-Artikolu 6(1) tad-Direttiva 96/48/KE u 2001/16/KE, l-AEIF, bħala korp rappreżentattiv konġunt, kien mogħti mandat biex jipprepara r-reviżjoni u l-immodernizzar ta’ dik l-ewwel TSI.
(6)
Id-Deċiżjoni tal-Kummissjoni 2006/679/KE stabbilixxiet l-ewwel speċifikazzjoni teknika għall-interoperabbiltà relatata mas-subsistema ta’ kmand u kontroll u sinjalazzjon tas-sistema ferrovjarja trans-Ewropea konvenzjonali;
(7)
L-Anness A tat-TSI anness mad-Deċiżjoni tal-Kummissjoni 2006/679/KE (4) kien fih referenzi żbaljati u għandu għalhekk ikun sostitwit bl-Anness A tat-TSI anness ma’ din id-Deċiżjoni;
(8)
It-Taqsima 7.4.2.3 tat-TSI annessa mad-Deċiżjoni tal-Kummissjoni 2006/679/KE għandha tkun aġġornata sabiex tqis aħjar is-sitwazzjoni speċifika ta’ lokomotivi u ferroviji b’distanza bejn il-linji ferrovjarji ta’ 1520 mm kif muri fit-Taqsima 7.5.2.3 tat-TSI annessa ma’ din id-Deċiżjoni.
(9)
L-abbozz rivedut tat-TSI kien eżaminat mill-Kumitat stabbilit mid-Direttiva 96/48/KE.
(10)
Din it-TSI għandha tapplika għal infrastruttura ġdida jew aġġornata u rinnovata, skont ċerti kundizzjonijiet.
(11)
L-ewwel TSI li tikkonċerna s-subsistema tal-“Kontroll u Kmand” daħlet fis-seħħ fl-2002. Minħabba l-impenji kuntrattwali eżistenti, is-subsistemi ta’ Kontroll u Kmand jew Sinjalazzjoni jew kostitwenti tal-interoperabbiltà ġodda, jew it-tiġdid jew aġġornament tagħhom għandu jkun suġġett għall-evalwazzjoni tal-konformità skont id-dispożizzjonijiet ta’ din l-ewwel TSI. Barra minn hekk, l-ewwel TSI għandha tibqa’ applikabbli għall-iskopijiet tal-manutenzjoni, sostituzzjonijiet relatati mal-manutenzjoni għal komponenti tal-kostitwenti tas-subsistema u l-interoperabbiltà awtorizzati taħt l-ewwel TSI. Għalhekk, l-effetti tad-Deċiżjoni 2002/731/KE għandhom jinżammu fis-seħħ fir-rigward tal-manutenzjoni ta’ proġetti awtorizzati skont it-TSI annessa ma’ dik id-Deċiżjoni u ma’ proġetti għal linja ġdida u għat-tiġdid jew aġġornament ta’ linja eżistenti li huma fi stadju avvanzat tal-iżvilupp jew is-suġġett ta’ kuntratt li qed iseħħ fid-data tan-notifika ta’ din id-Deċiżjoni.
(12)
Sabiex tkun stabbilita d-differenza taħt il-qafas tal-applikazzjoni tal-ewwel TSI, mill-ewwel TSI li hija fl-Anness ta’ din id-Deċiżjoni, l-Istati Membri għandhom jinnotifikaw, mhux iktar tard minn sitt xhur wara d-data li fiha din id-Deċiżjoni ssir applikabbli, lista eżawrjenti tas-subsistemi u kostitwenti tal-interoperabbiltà li għadha tapplika għalihom l-ewwel TSI.
(13)
Din it-TSI ma timponix l-użu ta’ teknoloġiji speċifiċi jew soluzzjonijiet tekniċi minbarra meta dan ikun strettament meħtieġ għall-interoperabbiltà tas-sistema ferrovjarja trans-Ewropea ta’ veloċità għolja.
(14)
Din it-TSI tippermetti, għal perjodu limitat taż-żmien, li kostitwenti tal-interoperabbiltà jkunu inkorporati f’subsistemi mingħajr ċertifikazzjoni jekk jintlaħqu ċerti kundizzjonijiet.
(15)
Fil-verżjoni kurrenti tagħha din l-STI ma tittrattax kompletament il-ħtiġijiet essenzjali kollha. Skont l-Artikolu 17 tad-Direttiva 96/48/KE aspetti tekniċi li mhumiex koperti huma identifikati bħala “Punti Miftuħa” fl-Anness G ta’ din it-TSI. Skont l-Artikolu 16(3) tad-Direttiva 96/48/KE, l-Istati Membri għandhom jibagħtu lill-Istati Membri l-oħra u lill-Kummissjoni lista tar-regoli tekniċi nazzjonali tagħhom relatati mal-“Punti Miftuħa” u l-proċeduri li jintużaw għall-evalwazzjoni tal-konformità tagħhom.
(16)
Fir-rigward tal-każijiet speċifiċi deskritti fil-Kapitolu 7 ta’ din it-TSI, l-Istati Membri għandhom jinnotifikaw lill-Kummissjoni u lill-Istati Membri dwar il-proċeduri tal-evalwazzjoni tal-konformità li għandhom ikunu użati.
(17)
It-TSI għandha tindika l-istadji li għandhom jitwettqu sabiex issir tranżizzjoni gradwali mis-sitwazzjoni eżistenti għas-sitwazzjoni finali li fiha l-konformità tat-TSIs għandha tkun in-norma;
(18)
Din tal-aħħar teħtieġ li kull Stat Membru jistabbilixxi pjan ta’ implimentazzjoni nazzjonali tat-TSI;
(19)
Il-migrazzjoni lejn is-sistema mmirata tal-Klassi A kif definit fit-TSI jeħtieġ li jittieħdu miżuri adatti fuq livell nazzjonali sabiex tkun iffaċilitata din il-migrazzjoni u għandha tingħata rilevanza partikolari lil Moduli ta’ Trażmissjoni Speċifiċi esterni għas-sistemi ta’ kmand-u-kontroll tal-legati nazzjonali tal-Klassi B.
(20)
Id-dispożizzjonijiet ta’ din id-Deċiżjoni huma konformi mal-opinjoni tal-Kumitat stabbilit mill-Artikolu 21 tad-Direttiva tal-Kunsill 96/48/KE,
ADOTTAT DIN ID-DEĊIŻJONI:
Artikolu 1
Speċifikazzjoni Teknika għall-Interoperabbiltà (Technical Specification for Interoperability, “TSI”) relatata mas-subsistema tal-“Kontroll u Kmand u sinjalazzjoni” tal-linja ferrovjarja trans-Ewropea ta’ veloċità għolja, hija hawnhekk adottata mill-Kummissjoni. It-TSI għandha tkun kif stabbilita fl-Anness ta’ din id-Deċiżjoni.
Artikolu 2
Din it-TSI għandha tkun applikabbli għall-vetturi jew linji ferrovjarji kollha ġodda, aġġornati jew rinnovati tas-sistema ferrovjarja trans-Ewropea ta’ veloċità għolja kif definit fl-Anness I tad-Direttiva 96/48/KE.
Artikolu 3
1. Fir-rigward tas-sistemi msemmija fl-Anness B tat-TSI u ta’ dawk il-kwistjonijiet kklassifikati bħala “Punti Miftuħa” fl-Anness G tat-TSI, il-kundizzjonijiet li għandhom jintlaħqu għall-verifika tal-interoperabbiltà skont it-tifsira tal-Artikolu 16(2) tad-Direttiva 96/48/KE għandhom ikunu dawk ir-regoli tekniċi applikabbli li jintużaw fl-Istat Membru li jawtorizza t-tqegħid fis-servizz tas-subsistemi koperti minn din id-Deċiżjoni.
2. Kull Stat Membru għandu jinnotifika lill-Istati Membri l-oħra u lill-Kummissjoni fi żmien sitt xhur min-notifika ta’ din id-Deċiżjoni:
(a)
il-lista tar-regoli tekniċi applikabbli msemmija fil-paragrafu 1;
(b)
il-proċeduri ta’ evalwazzjoni tal-konformità u ta’ verifika li għandhom ikunu applikati rigward l-applikazzjoni tar-regoli tekniċi applikabbli msemmija fil-paragrafu 1;
(c)
l-entitajiet li jaħtar biex itwettqu dawk il-proċeduri ta’ evalwazzjoni tal-konformità u ta’ verifika.
Artikolu 4
Fir-rigward ta’ dawk il-kwistjonijiet kklassifikati bħala “Każijiet Speċifiċi” stabbiliti fil-Kapitolu 7 tat-TSI l-proċeduri tal-evalwazzjoni tal-konformità għandhom ikunu dawk applikabbli fl-Istati Membri. Kull Stat Membru għandu jinnotifika lill-Istati Membri l-oħra u lill-Kummissjoni fi żmien sitt xhur min-notifika ta’ din id-Deċiżjoni:
(a)
il-proċeduri ta’ evalwazzjoni tal-konformità u ta’ verifika li għandhom ikunu applikati rigward l-applikazzjoni ta’ dawn ir-regoli;
(b)
l-entitajiet li jaħtar biex itwettqu dawk il-proċeduri ta’ evalwazzjoni tal-konformità u ta’ verifika.
Artikolu 5
It-TSI tippermetti perjodu ta’ tranżizzjoni li fih tista’ titwettaq l-evalwazzzjoni tal-konformità u ċ-ċertifikazzjoni ta’ kostitwenti tal-interoperabbiltà bħala parti mis-subsistema. Matul dan il-perjodu l-Istati Membri għandhom jinnotifikaw lill-Kummissjoni dwar liema kostitwenti tal-interoperabbiltà kienu evalwati b’dan il-mod sabiex is-suq tal-kostitwenti tal-interoperabbiltà jkun issorveljat mill-qrib u l-passi meħuda biex jiffaċilitaw dan.
Artikolu 6
Id-Deċiżjoni 2002/731/KE hija hawnhekk imħassra. Id-dispożizzjonijiet tagħha għandhom madankollu jkomplu japplikaw fir-rigward tal-manutenzjoni ta’ proġetti awtorizzati skont it-TSI annessa ma’ dik id-Deċiżjoni u ma’ proġetti għal linja ġdida u għat-tiġdid jew aġġornament ta’ linja eżistenti li huma fi stadju avvanzat tal-iżvilupp jew is-suġġett ta’ kuntratt li qed iseħħ fid-data tan-notifika ta’ din id-Deċiżjoni.
L-Istati Membri għandhom jinnotifikaw lista eżawrjenti tas-subsistemi u l-kostitwenti tal-interoperabbiltà li d-dispożizzjonijiet tad-Deċiżjoni 2002/731/KE jibqgħu japplikaw għalihom lill-Kummissjoni mhux iktar tard minn sitt xhur wara d-data li fiha din id-Deċiżjoni ssir applikabbli.
Artikolu 7
L-Istati Membri għandhom jistabbilixxu pjan ta’ implimentazzjoni nazzjonali tat-TSI skont il-kriterji speċifikati fil-Kapitolu 7 tal-Anness.
Dawn għandhom jibagħtu dan il-pjan ta’ implimentazzjoni lill-Istati Membri l-oħra u lill-Kummissjoni mhux iktar tard minn sitt xhur wara d-data li fiha din id-Deċiżjoni ssir applikabbli.
Fuq il-bażi ta’ dawn il-pjanijiet nazzjonali, il-Kummissjoni għandha tfassal abbozz ta’ Pjan ta’ Direzzjoni tal-UE skont il-prinċipji stabbiliti fil-Kapitolu 7 tal-Anness.
Artikolu 8
L-Istati Membri għandhom jiżguraw li l-funzjonalità tas-sistemi tal-legati tal-Klassi B imsemmija fl-Anness B tat-TSI kif ukoll l-interfejsis tagħhom jinżammu kif huwa speċifikat preżentement bl-esklużjoni ta’ dawk il-modifiki li jistgħu jkunu kkunsidrati meħtieġa sabiex jimmitigaw difetti relatati mas-sigurtà f’dawn is-sistemi.
L-Istati Membri għandhom jagħmlu disponibbli dik l-informazzjoni li tirrigwarda s-sistemi tal-legati tagħhom kif hu meħtieġ għal skopijiet tal-iżvilupp u ċ-ċertifikazzjoni tas-sigurtà ta’ apparat li jippermetti l-interoperabbiltà ta’ tagħmir tal-Klassi A kif definit fl-Anness A tat-TSI bil-faċilitajiet tal-legat tal-Klassi B tagħhom.
Artikolu 9
L-Anness A tat-TSI anness mad-Deċiżjoni tal-Kummissjoni 2006/679/KE tat-28 ta’ Marzu 2006 relatat mas-subsistema tal-Kontroll u Kmand u s-subsistema ta’ sinjalazzjoni tas-sistema ferrovjarja trans-Ewropea konvenzjonali, huwa sostitwit mill-Anness A tat-TSI anness ma’ din id-Deċiżjoni. It-Taqsima 7.4.2.3 tat-TSI annessa mad-Deċiżjoni tal-Kummissjoni 2006/679/KE tat-28 ta’ Marzu 2006, hija mħassra permezz tat-Taqsima 7.5.2.3 tat-TSI annessa ma’ din id-Deċiżjoni.
Artikolu 10
Din id-Deċiżjoni għandha ssir applikabbli fid-data tan-notifika tagħha.
Artikolu 11
Din id-Deċiżjoni tindirizza lill-Istati Membri.
Magħmul fi Brussell, fis-7 ta’ Novembru 2006.

Labels: 7
8
15